HR
26.9.2023.
Službeni list Europske unije
L 237/939
IFRIC TUMAČENJE 6
Obveze koje proizlaze iz sudjelovanja na specifičnom tržištu – otpad električne i elektroničke opreme REFERENCE
— MRS 8 Računovodstvene politike, promjene računovodstvenih procjena i pogreške — MRS 37 Rezerviranja, nepredviđene obveze i nepredviđena imovina KONTEKST
1.
U točki 17.
MRS-a 37 utvrđuje se da je obvezujući događaj prošli događaj koji dovodi do nastanka sadašnje obveze zbog koje subjekt nema drugu realnu mogućnosti nego namiriti tu obvezu.
2.
U točki 19.
MRS-a 37 utvrđuje se da se kao rezerviranja priznaju samo „obveze koje su proizašle iz prošlih događaja, neovisno o budućim postupcima subjekta”.
3.
Direktiva Europske unije o otpadu električne i elektroničke opreme, kojom se uređuje prikupljanje, obrada, oporaba i ekološki prihvatljivo odlaganje otpadne opreme, potaknula je niz pitanja o tome kad bi trebalo priznati obvezu za zbrinjavanje otpada električne i elektroničke opreme.
U Direktivi se razlikuje „novi” i „povijesni” otpad, te otpad iz privatnih kućanstava i otpad iz izvora koji nisu privatna kućanstva.
Novi otpad odnosi se na proizvode prodane nakon 13. kolovoza 2005.
Za potrebe te direktive, sva oprema iz kućanstava prodana prije tog datuma smatra se povijesnim otpadom.
4.
U Direktivi se navodi da bi trošak gospodarenja povijesnim otpadom koji je oprema iz kućanstava trebali snositi proizvođači te vrste opreme koji su prisutni na tržištu u razdoblju koje se utvrđuje odgovarajućim propisom svake države članice (razdoblje mjerenja).
U Direktivi se navodi da svaka država članica uspostavlja određeni mehanizam kako bi proizvođači razmjerno doprinosili troškovima, „npr. razmjerno s njihovim pojedinačnim udjelima na tržištu po vrsti opreme.”
5.
Nekoliko pojmova koji se koriste u tumačenju, kao što su „udio na tržištu” i „razdoblje mjerenja” mogu se različito definirati u odgovarajućim propisima pojedinih država članica.
Na primjer, razdoblje mjerenja može trajati godinu dana ili samo mjesec dana.
Slično se i mjerenje udjela na tržištu i formule za izračun obveze mogu razlikovati u raznim nacionalnim propisima.
Međutim, svi ti primjeri utječu samo na mjerenje obveze, što nije obuhvaćeno područjem primjene ovog tumačenja.
PODRUČJE PRIMJENE
6.
Ovo tumačenje sadržava upute o priznavanju, u financijskim izvještajima proizvođača, obveza za gospodarenje otpadom u skladu s Direktivom EU-a o otpadu električne i elektroničke opreme s obzirom da prodaju opreme za kućanstva koja se smatra povijesnim otpadom.
7.
Tumačenje se ne odnosi na novi niti povijesni otpad iz izvora koji nisu privatna kućanstva.
Obveza za gospodarenje takvim otpadom na odgovarajući je način obuhvaćena MRS-om 37.
Međutim, ako se u nacionalnim propisima novi otpad iz privatnih kućanstava tretira slično kao povijesni otpad iz privatnih kućanstava, načela iz ovog tumačenja primjenjuju se u skladu s hijerarhijom iz točaka 10.–12. iz MRS-a 8.
Hijerarhija iz MRS-a 8 relevantna je i za druge propise kojima se uvode obveze na način sličan modelu raspodjele troškova iz Direktive EU-a.
PITANJE
8.
Od IFRIC-a je zatraženo da odredi što se u kontekstu zbrinjavanja otpada električne i elektroničke opreme smatra obvezujućim događajem u skladu s točkom 14. podtočkom (a) MRS-a 37 u svrhu priznavanja rezerviranja za troškove gospodarenja otpadom: — proizvodnja ili prodaja opreme za kućanstva koja se smatra povijesnim otpadom? — sudjelovanje na tržištu u razdoblju mjerenja? — nastanak troškova pri obavljanju aktivnosti zbrinjavanja otpada?